תקלה מופלאה

תקלה מופלאה (באנגלית: Short Circuit) הוא סרט קומדיה-מדע בדיוני אמריקאי משנת 1986 בבימויו של ג'ון בדהאם, אשר נכתב על ידי ס. ס. וילסון וברנט מאדוק. עלילת הסרט מתמקדת ברובוט צבאי ניסיוני, שהופך מודע לעצמו בעקבות פגיעת ברק, ויוצא לחקור את עולמו. בסרט מככבים אלי שידי, סטיב גוטנברג, פישר סטיבנס, אוסטין פנדלטון, וג'י. וו. ביילי, עם טים בלאני כקולו של הרובוט, ג'וני 5. סרט ההמשך, "תקלה מופלאה 2", יצא לאקרנים בשנת 1988. "מספר 5" הוא אב טיפוס של רובוט צבאי, אשר נבנה על ידי חברת "נובה מעבדות". לאחר שנפגע מברק, הרובוט מפתח מודעות-עצמית והופך להיות בעל רצון חופשי. הוא בורח מהמתקן בו הוא מוחזק אל העיר אסטון שבאורגון, שם הוא פוגש אישה בשם סטפני ומתיידד עימה. בתחילה, מניחה סטפני כי מדובר בחוצן. לאחר שהיא מבינה שהרובוט הוא פרי פיתוח צבאי, היא יוצרת קשר עם "נובה" על מנת שיאספו בחזרה את רכושם. מספר 5, שפוחד כי יפורק אם יוחזר לנובה (משמע, "ימות"), גונב את רכבה של סטפני ובורח מהמקום. נציגי הצבא יוצאים למרדף אחר הרובוט במטרה להשמידו, בעוד סטפני מנסה לשכנע את יוצרי הרובוט, ניוטון קרוסבי ובן ג'אביטויה, כי מדובר ביצור חי. אנשי הצבא, נציגי חברת נובה, סטפני וניוטון יוצאים למרדף אחר מספר 5. באמצעות מכשיר מעקב שהותקן ברובוט, אנשי הצבא מגיעים למקום הימצאו ויורים לעברו טילים במטרה להשמידו. סטפני הבוכיה עוזבת את המקום ביחד עם ניוטון, שמתכנן לחדש את עבודתו בביתו שבמונטנה. במהלך הנסיעה, מספר 5 מתגלה במפתיע, ומספר כי אנשי הצבא השמידו רובוט כפיל, אותו בנה מחלקי חילוף. מספר 5 משנה את שמו ל-"ג'וני 5", ומלווה את סטפני וניוטון אל ביתם החדש. הסרט "תקלה מופלאה" נוצר בעקבות כך שהמפיקים הפיצו קלטת הדרכה אודות רובוט במכללות שונות. לאחר שבחנו סרטים אחרים, הכוללים רובוט כאחת הדמויות הראשיות (כמו למשל סדרת "מלחמת הכוכבים"), הם החליטו שהסרט יעסוק בתגובותיהם של בני-אדם לרובוט "חי", בהנחה שאף אחד לא יאמין, בתחילה, שלרובט יש תודעה. מספר 5 היה החלק היקר ביותר של הסרט; נדרשו מספר גרסאות שונות של הרובוט, עבור צילומי סיקוונסים שונים. כמעט כל דבר אחר בסרט היה זול יחסית, ובכך איפשר למפיקים להקצות את סכומי הכסף הרבים שנדרשו, על מנת ליצור את דמות הרובוט. מספר 5 עוצב על ידי סיד מיד, "העתידן החזותי" המפורסם עבור עבודותיו על "בלייד ראנר" ו"טרון". העיצוב של מיד הושפע מאוד מהסקיצות של אריק אלארד, אחראי הרובוטיקה בהפקה. ג'ון בדהאם התייחס אל אריק כאל ה-MVP של ההפקה. רוב תנועות הזרוע של מספר 5 היו בשליטה של "חליפת טלמטריה", שהולבשה על פלג גופו העליון של בובנאי. לכל מפרק בחליפה היה חיישן נפרד, המאפשר העברת תנועות היד של הבובנאי ישירות למחשב. כמו כן, מספר 5 דובב בזמן אמת על ידי הבובנאי שלו, מהלך שגרם לבמאי הסרט להאמין שהוא מספק אמינות רבה יותר לאינטראקציה שבין הרובוט לבין השחקנים האחרים, מאשר להוסיף את קולו של הרובוט במהלך הפוסט-פרודקשן, אם כי חלק מהמשפטים של הרובוט כן דובבו באולפן מאוחר יותר. פישר סטיבנס אמר שכאשר הוא נשכר במקור לגלם את דמותו של בן, הדמות לא נועדה להיות ממוצא הודי. בשלב מסוים סטיבנס פוטר, והוחלף על ידי ברונסון פינצ'וט, אבל אז פינצ'וט פוטר וסטיבנס לוהק מחדש לתפקיד. כדי לגלם את התפקיד הוא נאלץ לגדל זקן, לצבוע את שיערו לשחור, להכהות את עורו עם איפור, להכחיל את עיניו החומות עם עדשות מגע, לדבר עם מבטא הודי וללכת "הליכה שפופה, כמו שחקן קריקט". במהלך ראיון החדשות המאולתר של סטפני, הבמאי ג'ון בדהאם עושה הופעת קמאו כצלם חדשות. למרות שאף אלבום פסקול לא שוחרר באותו הזמן שהסרט יצא, לזמר האמריקאי אל דה-בארג' היה להיט במצעדי הפזמונים, בשם "Who's Johnny" - שיר הנושא מתוך הסרט. בשנת 2008 חברת התקליטים Varèse Sarabande שחררה את המוזיקה המקורית שהלחין דייוויד שיר, כחלק מסדרות CD Club שהופצו במהדורות מוגבלות. השיר של דה-בארג' לא נכלל או נזכר באלבום זה. שלושת הערוצים האחרונים בו הם מנגינות מקוריות. על פי הבוקלט של האלבום, השיר המופיע עם כתוביות הסיום לא נכלל בסרט עצמו. יחד עם זאת, הוא נכלל בפסקול. המיקס הסופי ומנגינת מוזיקת כותרות הסיום שולבו לתוך ערוץ אחד על האלבום, למרות שבסרט נעשה בהם שימוש בנפרד. משחק וידאו, אשר פותח על ידי Ocean Software עבור ספקטרום, קומודור 64, ו-Amstrad CPC‏, נעשה בהתבסס על הסרט. המשחק כלל שני חלקים: משחק ארקייד, בו ג'וני 5 נאלץ לברוח מהמעבדה, וחלק פעולה, בו ג'וני בורח בשטח כפרי מחיילים, רובוטים אחרים ובעלי חיים. הסרט זכה לביקורות מעורבות. לסרט דירוג של 57% באתר האינטרנט Rotten Tomatoes עם ההסכמה כי הסרט "חביב וטוב-מזג, אך גם רדוד וצפוי ... איננו מתקרב לעומק או לרגשנות שיש בסרט 'אי.טי.' - אם כי ג'וני 5 הוא גיבור-רובוט מקסים." במגזין וראייטי נכתב כי הסרט הוא "פרודיית מדע בדיוני מדליקה, עם דיאלוגים משובחים, שהיו עלולים שלא להיות מקסימים כל כך, לולא החיבה שבין הרובוט לבין שייד. גוטנברג מגלם את עצמו בביצוע דבילי הטוב ביותר שלו." בניו יורק טיימס, וינסנט קנבי כתב כי "הסרט, שיש לו את המראה הנקי, המצוחצח היטב של קומדיית דיסני ישנה, מבוצע בצורה מוצלחת." בעיתון סאן-סנטינל ניתנה ביקורת טובה, בה נאמר כי "מספר 5 הוא הכוכב האמיתי של סרט אנרגטי זה. שייד, גוטנברג והחבר'ה - הם רק שחקני משנה." רוג'ר איברט מהשיקגו סאן-טיימס העניק לו דירוג של 1.5 מתוך 4 כוכבים וכינה אותו "חמוד מדי". עם יציאתו, הגיע הסרט למקום הראשון ברשימת שוברי הקופות בארצות הברית ובסך הכול הכניס 40,697,761 דולר, ובכך דורג לסרט ה-21 ברשימת הסרטים הרווחיים ביותר לשנת 1986 בארצות הברית; הוא הרוויח מעט יותר מאשר להיטים אחרים, כגון "יפה בורוד", "הזבוב", "חנות קטנה ומטריפה" ועוד. הסיקוול "תקלה מופלאה 2" יצא בשנת 1988. תסריט לסרט שלישי בסדרה נכתב בשנת 1989, ושוכתב בשנת 1990, אך המפיקים סברו כי הוא איננו מספק, והפרויקט בוטל. באפריל 2008, דיווח המגזין וראייטי כי חברת ההפקות Dimension Films רכשה את הזכויות להפיק רימייק לסרט המקורי. דן מילאנו נשכר לכתוב את התסריט, ודייוויד פוסטר להפיק אותו. פוסטר אמר שהמראה של הרובוט לא ישתנה. ב-27 באוקטובר 2009 הוכרז כי סטיב קאר יביים את הגרסה המחודשת ושעלילתו של הסרט תהיה כרוכה בילד ממשפחה שבורה, המתיידד עם הרובוט "מספר 5". ב-4 באוגוסט 2011 עזב קאר את הפרויקט, ואתר האינטרנט Deadline.com דיווח כי טים היל יביים את הריבוט במקומו. "תקלה מופלאה", במסד הנתונים הקולנועיים IMDb (באנגלית) "תקלה מופלאה", באתר נטפליקס "תקלה מופלאה", באתר AllMovie (באנגלית) "תקלה מופלאה", באתר Rotten Tomatoes (באנגלית) "תקלה מופלאה", באתר Box Office Mojo (באנגלית) "תקלה מופלאה", באתר Metacritic (באנגלית) "תקלה מופלאה", באתר אידיבי "תקלה מופלאה", במסד הנתונים הקולנועיים KinoPoisk (ברוסית) תקלה מופלאה, קדימון הסרט באתר יוטיוב מאיר שניצר, ביקורת סרט - צעצוע משונה לקיץ, חדשות, 5 באוגוסט 1986 Box Office Information for Short Circuit. The Wrap. Retrieved April 4, 2013. Rabin, Nathan (2009-08-19). "Fisher Stevens". A.V. Club. נבדק ב-2014-03-02. Weinstein, Steve (1988-08-02). "Shooting Stars : 'Short Circuit's' Stevens No Foreigner to Ethnic Roles". Los Angeles Times. Retrieved 2014-04-30. Whitburn, Joel (2004). Top R&B/Hip-Hop Singles: 1942-2004. Record Research. p. 150. "Short Circuit". Worldofspectrum.org. נבדק ב-10 בנובמבר 2014. {{cite web}}: (עזרה) "Lemon - Commodore 64, C64 Games, Reviews & Music!". Lemon64.com. נבדק ב-2009-06-04. "Short Circuit by Ocean Software for the Amstrad CPC". Cpc-power.com. נבדק ב-2015-07-18. "Short Circuit". Rottentomatoes.com. נבדק ב-10 בנובמבר 2014. {{cite web}}: (עזרה) "Review: 'Short Circuit'". Variety.com. נבדק ב-10 בנובמבר 2014. {{cite web}}: (עזרה) "Movie Review : Partner Rotten Tomatoes : Short Circuit". The New York Times. נבדק ב-10 בנובמבר 2014. {{cite news}}: (עזרה) "`Short Circuit` Humming With Freewheeling Fun". Articles.sun-sentinel.com. נבדק ב-10 בנובמבר 2014. {{cite web}}: (עזרה) Ebert, Roger (1986-05-09). "Short Circuit". Chicago Sun-Times. נבדק ב-2014-11-09. "Short Circuit A Box-office Live Wire". Sun Sentinel. נבדק ב-2010-11-08. "1986 DOMESTIC GROSSES". Boxofficemojo.com. נבדק ב-10 בנובמבר 2014. {{cite web}}: (עזרה) "'Short Circuit's' Johnny 5 still alive". Variety.com. נבדק ב-10 בנובמבר 2014. {{cite web}}: (עזרה) "Steve Carr directing Short Circuit reboot". Totalfilm.com. נבדק ב-10 בנובמבר 2014. {{cite web}}: (עזרה) "'Short Circuit' gets 'Robot' touch - Entertainment News, Film News, Media". Variety. 2009-06-03. נבדק ב-2009-06-04. Fleming, Mike (4 באוגוסט 2011). "Director Tim Hill Hops To Dimension's 'Short Circuit' Reboot". Deadline. נבדק ב-16 בדצמבר 2011. {{cite news}}: (עזרה)